Diari Oficial de la Generalitat Valenciana


Sumari del DOGV 9707, del 19-10-2023 (2023/10471)

ORDRE 1/2023, de 6 d'octubre, de la Vicepresidència Primera i Conselleria de Cultura i Esport, per la qual s'estableixen les bases reguladores per a la concessió de subvencions a les llibreries de la Comunitat Valenciana per a potenciar les activitats culturals de promoció del llibre i la lectura.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9707

Data del DOGV
:   19-10-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/10710

CVE
:   MCDK-G-0986-37428

Data del document
:   06-10-2023

Organisme emissor
:   Vicepresidència Primera i Conselleria de Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Vicepresidència Primera i Conselleria de Cultura i Esport
    * ajuda pública

ORDRE 1/2023, de 6 d'octubre, de la Vicepresidència Primera i Conselleria de Cultura i Esport, per la qual s'estableixen les bases reguladores per a la concessió de subvencions a les llibreries de la Comunitat Valenciana per a potenciar les activitats culturals de promoció del llibre i la lectura. [2023/10283]  
PREÀMBUL  
  
La Generalitat, segons estableix l'article 49.1.4 de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, modificada per la Llei orgànica 1/2006, de 10 d'abril, de Reforma de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, té competència exclusiva en matèria de cultura.  
  
En l'exercici de tals competències es va aprovar la Llei 3/2002, de 13 de juny, de la Generalitat Valenciana, del llibre, en la qual s'estableix, en l'article 7, que la Generalitat promourà la imatge de la llibreria com a punt essencial de venda de llibres, així com agent cultural actiu indispensable perquè la indústria del llibre mantinga la seua pluralitat i creativitat.  
No hi ha dubte que la lectura està considerada com una ferramenta bàsica per al desenvolupament del pensament, per a la capacitat i anàlisi crítica i per a la reflexió. En aquest sentit les llibreries es configuren com un centre neuràlgic per a la difusió del llibre, de la reflexió cultural, de la promoció de la lectura i de la cultura en general. Les llibreries tenen la capacitat de convertir-se en autèntiques dinamitzadores culturals dels pobles i dels barris on estan ubicades i han passat de ser venedores de llibres a focus culturals on pot accedir, de manera igualitària, el conjunt de la societat amb la seua diversitat d'agents implicats.  
  
La Generalitat està compromesa amb el foment de la lectura i de les accions que possibiliten l'augment de l'índex lector de les persones que viuen a la Comunitat Valenciana. El Pla valencià de foment del llibre i la lectura de la Generalitat preveu, entre els seus objectius, la col·laboració amb les llibreries en accions afavoridores del sector i en les de la promoció del foment de la lectura.  
D'acord amb això resulta oportú col·laborar amb el sector de les llibreries, una peça clau sobre la qual descansa l'acció directa de l'arribada al públic del fons editorial, per a continuar avançant en les accions afavoridores del foment del llibre i la lectura. La llibreria és una veritable finestra que obri a la ciutadania l'accés al patrimoni cultural universal i, per tant, al patrimoni cultural valencià. Les llibreries són espais comercials i culturals on la ciutadania pren contacte amb la producció editorial a escala internacional, nacional i regional. La presència del llibre a les llibreries és un bon símptoma de normalitat cultural.  
  
Amb l'aprovació d'aquesta ordre es pretén establir les bases per a la convocatòria de subvencions a les llibreries de la Comunitat Valenciana per a potenciar les activitats culturals de promoció del llibre i la lectura.  
  
Aquestes subvencions estan incloses dins del Pla estratègic de subvencions 2020-2023 de la Conselleria d'Educació, Cultura i Esport, aprovat per la Resolució de 23 de març de 2020 (DOGV 8963, 30.11.2020), modificat per Resolució de 23 de febrer de 2022, de la Conselleria d'Educació, Cultura i Esport (DOGV 9287, 28.02.2022) tenint com a finalitat afavorir el foment de les llibreries com a establiments d'espais culturals i de negoci oberts al públic, dedicats principalment a la venda de llibres, amb repercussió directa en la qualitat del servei prestat a les persones usuàries.  
En la tramitació d'aquesta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques (LPAC): principis de necessitat, eficàcia, proporcionalitat, seguretat jurídica, transparència i eficiència.  
Respecte dels principis de necessitat i eficàcia, la norma s'adequa a un objectiu d'interés general, com és ampliar en la gestió de subvencions a la difusió del llibre i la lectura el principi de concurrència, així com els principis d'objectivitat, igualtat i no discriminació.  
Igualment, la norma s'ajusta al principi de proporcionalitat, ja que conté la regulació imprescindible per a atendre els objectius perseguits.  
  
El principi de seguretat jurídica també es compleix, ja que la norma s'ha elaborat de manera coherent amb la resta de l'ordenament jurídic, nacional i de la Unió Europea, amb la intenció de mantindre un marc normatiu estable, predictible, integrat i clar.  
A més, durant la tramitació de la norma ha quedat garantit el principi de transparència mitjançant la publicació oficial del projecte normatiu en el Diari Oficial de la Generalitat Valenciana, a l'efecte que poguera ser conegut per la ciutadania aquest text mitjançant el tràmit d'informació pública.  
Així mateix, s'han seguit les regles de procediment per a l'elaboració dels reglaments autonòmics contingudes en l'article 43 de la Llei 5/1983, de 30 de desembre, del Consell.  
En aplicació del principi d'eficiència, la regulació plantejada no implica càrregues administratives innecessàries o accessòries ni major consum dels recursos públics.  
Les subvencions regulades en aquesta ordre, de conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, estan exemptes de notificació a la Comissió Europea per no ser-los d'aplicació l'article 107, apartat 1, del Tractat de Funcionament de la Unió Europea, atés que les subvencions que s'atorgaran són considerades com a ajudes a la cultura i la conservació del patrimoni, per la seua naturalesa i per les activitats de les entitats beneficiàries, no suposen un avantatge econòmic que falseja la competència i no afecten els intercanvis entre estats membres.  
  
En cap cas es podran concedir aquestes ajudes a empreses subjectes a una ordre de recuperació pendent, després d'una decisió prèvia de la Comissió que haja declarat una ajuda concedida pel mateix Estat membre il·legal i incompatible amb el mercat interior i a empreses en crisis.  
  
A més, l'article 4 del Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat, estableix que aquest no s'aplicarà a les ajudes que superen els següents llindars: en les ajudes a la inversió en cultura i conservació del patrimoni: 100 milions d'euros per projecte, i en les ajudes de funcionament a la cultura i la conservació del patrimoni: 50 milions d'euros per empresa i per any.  
Per tot això, en aplicació de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i dels preceptes aplicables de la Llei 38/2003, de 17 de novembre, general de subvencions, i del Reial decret 887/2006, de 21 de juliol, pel qual s'aprova el Reglament general de subvencions; i en virtut de les atribucions que em confereixen l'article 28 de la Llei 5/1983, de 30 de desembre, del Consell; l'article 160.2 de l'esmentada Llei 1/2015, i el Decret 10/2023, de 19 de juliol, del president de la Generalitat, pel qual es determina el nombre i la denominació de les conselleries i les seues atribucions,  
  
  
ORDENE  
  
Primer. Objecte i finalitat  
1. La present ordre té com objecte establir les bases reguladores que regiran el procediment de gestió i concessió de les subvencions destinades a les llibreries de la Comunitat Valenciana, per a potenciar les activitats culturals de promoció del llibre i la lectura.  
2. Les convocatòries de subvencions regulades per les presents bases tindran com a finalitat la promoció del llibre i la lectura mitjançant la realització de les activitats següents:  
L'organització i realització d'activitats de difusió i promoció de la lectura i del llibre valencià (com ara presentacions de novetats, clubs de lectura o actes amb la presència d'autors i autores) realitzades per les entitats que complisquen els requisits per optar a aquestes subvencions determinades en l'article segon d'aquesta ordre.  
Segon. Entitats beneficiàries, requisits i forma d'acreditació  
1. Podran optar a aquesta subvenció:  
a) Les llibreries que, formalment constituïdes com a empreses de caràcter privat, bé com a persones jurídiques, físiques o comunitats de béns, i ubicades a la Comunitat Valenciana, tinguen com a activitat principal la venda de llibres, disposen, com a mínim, en qualitat de titulars de l'activitat, d'un establiment físic obert al públic en general, amb un fons editorial variat i un horari comercial regular i estiguen donades d'alta en la classificació nacional d'activitats econòmiques (CNAE), en el codi 476.1 - Comerç al detall de llibres en establiments especialitzats  
  
b) Els establiments de comerç al detall que, formalment constituïts com a empreses de caràcter privat, bé com a persones jurídiques, físiques o comunitats de béns, i ubicades a la Comunitat Valenciana, tinguen prevista entre les seues finalitats de negoci la venda de llibres i disposen, com a mínim, en qualitat de titulars de l'activitat, d'un establiment físic obert al públic en general, amb un fons editorial variat, un horari comercial regular i estiguen donades d'alta en la classificació nacional d'activitats econòmiques (CNAE), en el codi 476.2 - Comerç al detall de periòdics i articles de papereria en establiments especialitzats.  
2. El fons editorial variat mínim que han de tindre les entitats per a poder ser beneficiàries de la subvenció convocada ha de ser almenys de 2.000 exemplars i correspondre, com a mínim, a 30 segells editorials diferents.  
3. L'acreditació d'aquests requisits es durà a terme en el moment de la presentació de la sol·licitud amb l'aportació de la documentació justificativa corresponent.  
4. No podran ser beneficiàries les llibreries i establiments de comerç al detall.  
a) Que venguen llibres que, d'acord amb una resolució administrativa o sentència judicial, hagen incomplit l'obligació de respectar el preu fix en els últims quatre anys.  
b) Les entitats en les quals concórrega alguna de les circumstàncies que estableix l'article 13 de la Llei 38/2003 (LGS).  
c) Les entitats que no es troben al corrent en el compliment de les obligacions tributàries i davant de la Seguretat Social, de conformitat amb el que estableixen els articles 18 i 19 del Reial decret 887/2006, de 21 de juliol, pel qual s'aprova el Reglament de la Llei 38/2003 (LGS).  
  
Aquest requisit s'haurà d'acreditar amb anterioritat a dictar la proposta de resolució, així com en els processos de justificació de la subvenció concedida, en cas de no haver atorgat la persona sol·licitant l'autorització expressa a l'Administració valenciana perquè obtinga directament les dades necessàries per a acreditar el compliment de les obligacions tributàries i amb la Seguretat Social, així com per a la comprovació directa de les dades d'identitat (DNI).  
  
Tercer. Obligacions de les entitats beneficiàries  
1. A tots els efectes, són obligacions les establides en l'article 14 de la Llei 38/2003 (LGS).  
2. A més de les obligacions que amb caràcter general s'estableixen en l'article 14 de la Llei 38/2003 (LGS), seran obligacions de les entitats beneficiàries de la subvenció les següents:  
a) Justificar la subvenció en els termes i terminis previstos en la Resolució de convocatòria.  
b) Complir, així mateix, les obligacions de publicitat previstes en l'apartat 4 de l'article 18 de la Llei 38/2003 (LGS), i en la Llei 1/2022, de 13 d'abril, de la Generalitat, de transparència i bon govern de la Comunitat Valenciana (LTBG). Aquesta difusió es realitzarà preferentment a través de les corresponents pàgines web.  
  
Quart. Tramitació del procediment  
L'òrgan competent per a l'ordenació, instrucció i resolució del procediment de concessió de la subvenció serà la direcció general competent en matèria del llibre que, en qualsevol moment del procediment, podrà, d'ofici, acordar totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
  
Cinqué. Sol·licituds i documentació  
Les sol·licituds es formularan en la forma i terminis que es determinen en la convocatòria corresponent, i la seua presentació, junt amb la documentació necessària, suposa l'acceptació de les bases que s'estableixen en aquesta ordre.  
Les sol·licituds i la documentació acreditativa es presentaran, exclusivament, de manera telemàtica, d'acord amb el que disposa l'article 14.2 de la Llei 39/2015 (LPAC).  
  
Sisé. Procediment de concessió  
El procediment de concessió d'aquestes ajudes es tramitarà en règim de concurrència competitiva, al qual es refereix l'article 164 de la Llei 1/2015 (LHPSPIS), d'acord amb els principis de publicitat, transparència, objectivitat, igualtat i no discriminació, i s'iniciarà d'ofici mitjançant la publicació en el Diari Oficial de la Generalitat Valenciana (DOGV) de la resolució de convocatòria, i es publicarà en la Base de Dades Nacional de Subvencions, d'acord amb el procediment que estableix l'article 20 de la Llei 38/2003 (LGS).  
  
Seté. Criteris d'atorgament i forma per determinar l'import de la subvenció  
1. Les subvencions seran concedides, d'acord amb els principis de publicitat, transparència, objectivitat, igualtat i no discriminació, per mitjà del procediment de concurrència competitiva a les entitats sol·licitants que complisquen els requisits establits i realitzen les activitats objecte de subvenció, segons l'apartat 2 de l'article primer d'aquesta ordre.  
2. La Comissió de valoració atendrà a les fases següents per a l'atorgament de la subvenció:  
Fase primera. Comprovació de la documentació  
En primer lloc, es comprovarà que la documentació justificativa que s'adjunta a la sol·licitud acredita suficientment la quantia sol·licitada per l'entitat interessada en concepte de subvenció i s'ajusta a l'objecte establit en aquesta convocatòria de subvencions.  
Fase segona. Assignació de la subvenció  
La dotació econòmica de cadascun dels blocs o àrees fixades en l'apartat primer de la base 6a d'aquesta ordre, es distribuirà entre les entitats beneficiàries proporcionalment a les despeses subvencionables establides en la present ordre i respondrà a la fórmula de repartiment «subvenció = (X\*Y) /T», tenint en compte que:  
X = dotació econòmica.  
Y = inversió justificada de cada persona o entitat sol·licitant.  
T = suma de les inversions justificades de totes les entitats sol·licitants.  
3. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos de l'entitat, per a la mateixa finalitat, supere el cost de l'activitat subvencionada.  
  
Huité. Despeses subvencionables  
1. Aquestes subvencions contribuiran al finançament, fins al màxim del 100 %, de les despeses originades per a la realització de les activitats subvencionades que realitzen les entitats beneficiàries.  
2. Amb caràcter general es consideren despeses subvencionables aquelles que de manera indubtable responguen a la naturalesa de l'activitat subvencionada i resulten estrictament necessàries per a la seua realització.  
3. Les despeses subvencionables són les derivades de les activitats que s'indiquen en l'apartat segon de l'article primer d'aquesta ordre, respectant en tot cas, el que s'estableix en l'article 31 de la Llei 38/2003 (LGS), i, de manera específica, les regles especials previstes en els articles 4 i 5 d'aquesta ordre.  
Així com les despeses de funcionament generades per l'activitat realitzada. Les despeses corresponents a les retribucions del personal dependent de les entitats beneficiàries es consideraran despeses de funcionament en tot cas.  
4. Queden excloses expressament de les subvencions regulades en aquesta ordre les despeses protocol·làries i de representació, així com les despeses de transport de tipus privat.  
5. L'IVA serà despesa subvencionable quan l'entitat beneficiària l'abone efectivament i no siga susceptible de recuperació o compensació. En cas que resulte deduïble o siga procedent l'exempció d'aquest, s'haurà d'acreditar mitjançant el document oportú.  
6. Estan expressament excloses les despeses financeres, d'assessoria jurídica o financera, les despeses notarials i registrals, les despeses pericials i les despeses de garantia bancària.  
  
Nové. Comissió de valoració  
L'examen i la valoració dels expedients presentats, així com la consegüent proposta de concessió i denegació de les subvencions, correspondran a una comissió composta per:  
Presidència: persona titular de la subdirecció general competent en matèria del llibre, nomenada per la persona titular de la direcció general amb competència en la matèria.  
Vicepresidència: persona titular de la direcció del servei competent en matèria del llibre, nomenada per la persona titular de la direcció general amb competència en la matèria.  
Vocals: dos persones funcionàries, adscrites a la direcció general competent en matèria del llibre, nomenades per la persona titular de la direcció general amb competència en la matèria.  
Secretaria: una persona funcionària adscrita a la direcció general competent en matèria del llibre, nomenada per la persona titular de la direcció general amb competència en la matèria que actuarà amb veu, però sense vot.  
En cas que es produïra alguna vacant, la persona que ocupe la direcció general nomenarà la persona que l'ha de cobrir.  
En allò que no preveu el punt anterior, la comissió ajustarà el seu funcionament al que estableix, sobre òrgans col·legiats de les distintes administracions públiques, la secció 3a del capítol II de la Llei 40/2015, d'1 d'octubre, de règim jurídic del sector públic.  
En la composició de la comissió se seguirà el que disposa la Llei 9/2003, de la Generalitat, de 2 d'abril, per a la igualtat entre dones i homes, i el que disposa l'article 51 de la Llei 3/2007, de 22 de març, per a la igualtat efectiva de dones i homes.  
  
Desé. Resolució de la convocatòria  
1. L'òrgan instructor, a la vista dels expedients i de l'informe de la comissió, formularà una proposta de resolució, que elevarà a la persona titular, o a la persona que hi delegue, de la conselleria competent en la matèria, que serà la competent per a resoldre, sense perjuí de les disposicions vigents sobre la delegació de l'exercici de competències.  
Una vegada realitzada la proposta de la comissió avaluadora sobre l'adjudicació de quantitats i la denegació de la subvenció de les sol·licituds que no complisquen els requisits previstos en aquesta ordre, es resoldrà aquesta.  
En tot cas, la denegació de la subvenció ha de ser motivada i les raons es faran constar en la indicada resolució.  
2. El termini màxim per a tramitar, resoldre i notificar les sol·licituds sobre les subvencions recollides en aquesta ordre serà de sis mesos a comptar de la data de publicació de la resolució de la corresponent convocatòria. Transcorregut aquest termini sense que s'haja notificat resolució expressa, les sol·licituds es consideraran desestimades per silenci administratiu, de conformitat amb el que disposa la Llei de procediment administratiu comú.  
3. La resolució de concessió serà publicada en el Diari Oficial de la Generalitat Valenciana, segons el que disposa la Llei de procediment administratiu comú i l'article 18 de la Llei 38/2003 (LGS).  
  
Onzé. Justificació de la subvenció  
1. La justificació de les despeses subvencionables es realitzarà en el moment de la sol·licitud per mitjà de la presentació d'un compte justificatiu de les despeses realitzades, el qual s'acompanyarà de factures o altres documents de valor probatori equivalent amb validesa en el tràfic jurídic mercantil o amb eficàcia administrativa. Els documents justificatius hauran d'estar referits, de manera indubtable, a les activitats objecte de la subvenció.  
Aquestes factures i documents es presentaran en format original o fotocòpia compulsada i seran marcades per part de l'òrgan gestor amb una estampilla o sistema equivalent, en cas de presentació telemàtica, i s'hi indicarà la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció; ja que, de conformitat amb l'article setzé, es tracta d'una subvenció compatible amb l'obtenció d'altres subvencions, ajudes, ingressos o recursos que es destinen al finançament d'aquesta activitat, concedits per la Generalitat o altres administracions o ens públics o privats, nacionals, de la Unió Europea o d'organismes internacionals.  
  
2. Igualment, de conformitat amb l'article 169.3 de la Llei 1/2015 (LHPSPIS), es procedirà a la comprovació material de l'efectiva realització de l'objectiu de la subvenció i de l'adequat compliment de la finalitat d'aquesta mitjançant les activitats subvencionades, en els termes establits en el pla de control previst en l'article quinzé.  
  
  
Dotzé. Règim de lliurament de pagaments  
1. El pagament s'efectuarà d'una sola vegada, mitjançant transferència bancària, una vegada publicada la resolució d'adjudicació, sempre que les persones o entitats beneficiàries complisquen els requisits exigits per la Llei 38/2003 (LGS), tal com s'exigeix en la present ordre.  
2. L'aportació de la conselleria competent en matèria del llibre serà, com a màxim, del 100% del cost de la despesa justificada. Les entitats beneficiàries hauran d'aportar amb càrrec al seu pressupost la part no finançada per la Generalitat.  
3. En cap cas podran realitzar-se pagaments a entitats beneficiàries quan s'haja sol·licitat la declaració de concurs voluntari, hagen sigut o es troben declarades insolvents en qualsevol procediment, o es troben declarades en concurs, llevat que hi haja adquirit l'eficàcia un conveni, estiguen subjectes a intervenció judicial o estiguen inhabilitades d'acord amb Reial decret legislatiu 1/2020, de 5 de maig, pel qual s'aprova el text refós de la Llei concursal, sense que haja conclòs el període d'inhabilitació fixat en la sentència de qualificació del concurs.  
  
4. No podrà realitzar-se el pagament de la subvenció mentre les persones o entitats beneficiàries no es troben al corrent en el compliment de les seues obligacions tributàries i davant la Seguretat Social o siguen deutores per resolució que declare la procedència de reintegrament.  
5. En el cas de justificar despeses per un import que no siga igual o superior a la subvenció concedida, es procedirà a la minoració de la subvenció proporcional a les despeses efectivament justificades.  
  
Tretzé. Causes de reintegrament  
1. Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en l'article 37 de la Llei 38/2003 (LGS), i d'acord amb el que estableix l'article 172 de la Llei 1/2015 (LHPSPIS).  
2. De conformitat amb l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, l'entitat beneficiària incorrerà en causa de pèrdua del dret al cobrament i de reintegrament de la subvenció, quan destine la quantitat concedida a la realització d'una activitat o al compliment d'una finalitat prohibida en el títol VI d'aquesta llei.  
3. L'òrgan concedent serà el competent per a exigir de les entitats beneficiàries el reintegrament de subvencions per mitjà de la resolució del procediment regulat en el capítol 2 del títol II de la Llei 38/2003 (LGS), quan s'aprecie l'existència d'algun dels supòsits de reintegrament previstos en l'article 37 de la mateixa llei, i d'acord amb el que estableix l'article 172 de la Llei 1/2015 (LHPSPIS).  
  
Catorzé. Circumstàncies que podran donar lloc a la modificació de la resolució  
Tota alteració de les condicions tingudes en compte per a la concessió de la subvenció, i en tot cas, l'obtenció concurrent d'altres subvencions o ajudes concedides per altres administracions o ens públics o privats, podrà donar lloc a la modificació o revocació de la resolució de concessió així com al reintegrament de les quantitats percebudes en els termes establits per l'article 172 de la Llei 1/2015 (LHPSPIS) i l'article 37 de la Llei 38/2003 (LGS), i el corresponent procediment sancionador.  
  
  
Quinzé. Pla de control  
De conformitat amb la previsió de l'article 169.3 de la Llei 1/2015 (LHPSPIS), s'aprovarà un pla de control de la realització de les activitats subvencionades.  
El pla contemplarà els tipus de control a efectuar: administratius, sobre el terreny, a posteriori i de qualitat, els criteris de selecció de la mostra i el percentatge mínim d'ajuda a controlar sobre el total pagat en la línia pressupostària corresponent.  
Els controls administratius es realitzaran fonamentalment mitjançant la comprovació i control de la documentació de caràcter econòmic, justificativa de l'import concedit que a l'efecte s'ha establit en la present ordre com aportació preceptiva per l'entitat beneficiària pel pagament de la subvenció.  
Així mateix, es realitzarà la comprovació material de l'efectiva realització de les activitats objecte de subvenció, mitjançant inspeccions presencials durant la seua realització, o bé mitjançant altres procediments, com per exemple vídeos, fotografies geoetiquetades o datades i altres mitjans de prova en format electrònic que garantisquen l'adequada realització de l'activitat subvencionada. Tot això, d'acord amb el que s'estableix en els articles 165.2.j), i 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Setzé. Compatibilitat amb altres subvencions i ingressos  
Les subvencions regulades per la present ordre seran compatibles amb la percepció d'altres subvencions procedents de qualsevol administració o ens públics o privats, nacionals o internacionals, així com altres recursos o ingressos per a la mateixa finalitat sempre que el conjunt de totes aquestes no supere el cost de l'activitat subvencionada.  
Als efectes de control dels límits anteriorment exposats, s'exigirà a les entitats sol·licitants una declaració responsable de subvencions en què s'indiquen totes les que tinguen concedides o sol·licitades per al mateix objecte.  
D'acord amb l'article 6 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic a l'efecte de la tramitació, l'administració farà una comprovació per mostreig de les dades a què es refereixen aquestes declaracions responsables.  
  
Desseté. Infraccions i sancions administratives  
Les infraccions i sancions administratives que es deriven de les funcions de control que corresponen a la Intervenció de la Generalitat es regularan d'acord amb el que preveu el títol IV de la Llei 38/2003 (LGS), i el capítol IV del títol X de Llei 1/2015 (LHPSPIS).  
  
Dihuité. Tractament de dades de caràcter personal  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de Protecció de dades personals i garantia dels drets digitals.  
2. En compliment del que disposa l'article 13 del RGPD, la informació en matèria de protecció de dades és la següent:  
a) Responsable del tractament: Vicepresidència Primera i Conselleria de Cultura i Esport. Plaça de Nules, 2. 46846 València.  
b) Delegació de Protecció de Dades de la Generalitat. Passeig de l'Albereda, 16. 46345 València. Correu electrònic: wzq@fiv.wo  
c) Finalitat del tractament: gestionar la concessió de la subvenció.  
  
d) Les bases de legitimació general aplicables al tractament de dades són les previstes en els apartats c i e de l'article 6.1 del RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació de fer-los-ho saber en els termes que estableix aquesta clàusula.  
f) Persones destinatàries de les dades: en el cas que figuren com a beneficiàries de la subvenció persones físiques, les seues dades seran comunicades a la Intervenció, adscrita a la Conselleria d'Hisenda. Així mateix, les dades de les persones beneficiàries seran publicades en la pàgina web de la Conselleria i en el DOGV, així com en el Portal de Transparència de la Generalitat i en la Base de Dades Nacional de Subvencions. La informació que es publique en la BDNS i en el Portal de Transparència estarà disponible l'any de concessió i el següent.  
No obstant això, no es publicaran les dades de les persones que resulten excloses i beneficiàries de la subvenció, quan el mateix objecte de la convocatòria proporcione informació o dades especialment protegides de les previstes en els articles 9 i 10 del Reglament General de Protecció de Dades (RGPD), ni quan la persona física es trobe en una situació de protecció especial que puga veure's agreujada amb la publicació de les seues dades personals, en particular, quan siga víctima de violència de gènere o d'altres formes de violència contra la dona. En aquests casos, es procedirà a anonimitzar la informació d'ofici o a instàncies de la persona interessada. En el cas que figuren com a beneficiàries de la subvenció persones jurídiques: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 del RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les distintes fases del procediment. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/proc19970  
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, hi ha la possibilitat de reclamar davant l'Agència Espanyola de Protecció de Dades.  
  
Denové. Obligacions en matèria de transparència  
Les entitats privades i persones jurídiques (no en el cas que siguen persones físiques o entitats públiques) que perceben certes ajudes o subvencions estan obligades a publicar determinada informació d'acord amb la normativa en matèria de transparència (art. 4 de la Llei 1/2022 (LTBG). La difusió d'aquesta informació es pot realitzar a través de les corresponents pàgines web de les entitats. No obstant això, també poden complir amb aquesta obligació utilitzant la plataforma TEP de la Generalitat (Transparència Entitats Privades, de GVA Oberta), a la qual es pot accedir en: https://gvaoberta.gva.es/va/tep  
  
  
DISPOSICIÓ ADDICIONAL  
  
Única. Regla de despesa  
L'aplicació i el posterior desplegament d'aquesta ordre no podrà tindre cap incidència en la dotació de tots i cadascun dels capítols de despesa assignats a la conselleria competent en matèria de cultura i, en tot cas, haurà de ser atés amb els seus mitjans personals i materials.  
La no-incidència en dotació pressupostària es refereix a aquelles despeses diferents de les ja pressupostades per a la dotació de les subvencions regulades per la present ordre.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà d'haver sigut publicada en el Diari Oficial de la Generalitat Valenciana.  
  
València, 6 d'octubre de 2023  
  
El vicepresident primer i conseller de Cultura i Esport,  
VICENTE JOSÉ BARRERA SIMÓ